b'\n_START_ARTICLE_\nWilliam Holman Hunt\n_START_PARAGRAPH_\nViljamas Holmanas Hantas (angl. William Holman Hunt, 1827\xe2\x88\x921910 m.) \xe2\x80\x93 XIX a. Anglijos tapytojas, prerafaelitas.\n_START_SECTION_\nBiografija\n_START_PARAGRAPH_\nViljamas Holmanas Hantas gim\xc4\x97 1827\xc2\xa0m. baland\xc5\xbeio 2 d. Londone. Jo t\xc4\x97vas buvo sand\xc4\x97li\xc5\xb3 valdytojas ir V. H. Hantas jaunyst\xc4\x97je dirbo biuro klerku iki 1844 m., kai buvo priimtas mokytis \xc4\xaf Karali\xc5\xa1kosios akademijos mokyklas. Jose sutiko D\xc5\xbe. E. Mil\xc4\x97. Nuo 1845 m. V. H. Hanto k\xc5\xabriniai buvo prad\xc4\x97ti eksponuoti Man\xc4\x8desterio institucijoje, nuo 1846 m. \xe2\x88\x92 Londono Karali\xc5\xa1kojoje akademijoje ir Brit\xc5\xb3 institucijoje. 1848 m. Viljamas Holmanas Hantas, D\xc5\xbeonas Everetas Mil\xc4\x97 ir Dant\xc4\x97 Gabrielis Rosetis \xc4\xafsteig\xc4\x97 \xe2\x80\x9ePrerafaelit\xc5\xb3 brolij\xc4\x85\xe2\x80\x9c \xe2\x88\x92 jaunatvi\xc5\xa1k\xc4\x85 meninink\xc5\xb3 draugij\xc4\x85. \xc5\xa0io laikotarpio V. H. Hanto darbai buvo skirti krik\xc5\xa1\xc4\x8dioni\xc5\xa1kiesiems idealams, pavyzd\xc5\xbeiui, 1849 m. paveikslas \xe2\x80\x9eAtsivertusi brit\xc5\xb3 \xc5\xa1eima priglaud\xc5\xbeia krik\xc5\xa1\xc4\x8dioni\xc5\xb3 misionieri\xc5\xb3 nuo druid\xc5\xb3 persekiojimo\xe2\x80\x9c._NEWLINE_1854 m. saus\xc4\xaf V. H. Hantas i\xc5\xa1vyko \xc4\xaf Palestin\xc4\x85, kur praleido dvejus metus. \xc5\xa0iuo laikotarpiu sukurtas garsiausiu dailininko paveikslu \xc4\xafvardijamas \xe2\x80\x9eAtpirkimo o\xc5\xbeys\xe2\x80\x9c. V. H. Hantas prisid\xc4\x97jo prie Tenisono poezijos leidimo 1857 m. iliustravimo. 1865 m. ved\xc4\x97 Fanny Waugh. 1866 m. \xc5\xa1eima i\xc5\xa1keliavo \xc4\xaf u\xc5\xbesien\xc4\xaf, Florencijoje buvo pervesti \xc4\xaf karantin\xc4\x85, kur jiems gim\xc4\x97 dukt\xc4\x97, ta\xc4\x8diau \xc5\xbemona susirgo maliarija ir mir\xc4\x97. Florencijoje ji palaidota, 1868 m. gr\xc4\xaf\xc5\xbe\xc4\x99s dailininkas dirbo ties jos memorialu. 1869 m. V. H. Hantas lank\xc4\x97si Jeruzal\xc4\x97je. 1875 m. ved\xc4\x97 mirusios \xc5\xbemonos seser\xc4\xaf Edit\xc4\x85, po to v\xc4\x97l gr\xc4\xaf\xc5\xbeo \xc4\xaf Jeruzal\xc4\x99, kurioje prad\xc4\x97jo paveiksl\xc4\x85 \xe2\x80\x9eBetliejaus k\xc5\xabdiki\xc5\xb3 triumfas\xe2\x80\x9c (dvi versijos). 1878 m. V. H. Hantas gr\xc4\xaf\xc5\xbeo \xc4\xaf London\xc4\x85. Dailininko pirmoji retrospektyvin\xc4\x97 paroda \xc4\xafvyko 1886 m. Londone. 1892 m. jis paskutin\xc4\xaf kart\xc4\x85 lank\xc4\x97si Artimuosiuose Rytuose. Jo reg\xc4\x97jimas \xc5\xa1imtme\xc4\x8dio pabaigoje suprast\xc4\x97jo. 1905 m. dailininkas apdovanotas Britanijos Nuopeln\xc5\xb3 ordinu, jam suteiktas Oksfordo universiteto civilin\xc4\x97s teis\xc4\x97s garb\xc4\x97s daktaro laipsnis, tais pa\xc4\x8diais metais publikuoti V. H. Hanto memuarai. Viljamas Holmanas Hantas mir\xc4\x97 1910 m. rugs\xc4\x97jo 7 d. Londone.'